Stesen LRT Johan Setia

Stesen LRT Johan Setia ialah stesen transit aliran ringan (LRT) di Kampung Johan Setia, sebuah kawasan perkampungan dalam Daerah Klang, negeri Selangor, Malaysia. Stesen LRT ini menyediakan perkhidmatan LRT Laluan Shah Alam yang menuju ke Bandar Utama dan Johan Setia. Kedudukan stesen ini terletak selepas stesen LRT Bandar Bukit Tinggi dan merupakan terminal selatan bagi Laluan Shah Alam serta mempunyai kod stesen iaitu SA26. Stesen LRT Johan Setia merupakan sebahagian daripada projek Sistem Transit Bersepadu Lembah Klang di Malaysia, dan dibuka secara rasmi pada 29 Jun 2026. Sejarah Projek membina LRT Laluan Shah Alam telah dilancarkan secara rasmi pada bulan Ogos tahun 2016. Pakej pemberian tender-tender untuk pembinaan LRT Shah Alam juga telah dilakukan pada awal tahun 2016. Stesen LRT Johan Setia dilabel sebagai stesen ke-26 dalam jajaran Laluan Shah Alam (pada ketika itu dikenali sebagai Laluan Bandar Utama–Klang), dan menjadi terminal selatan bagi perkhidmatan laluan berkenaan. Ciri-ciri stesen Perkhidmatan Stesen LRT Johan Setia menyediakan perkhidmatan kereta api yang dikendalikan oleh Rapid KL melalui Laluan Shah Alam. Stesen LRT ini terletak selepas stesen Bandar Bukit Tinggi. Kod stesen bagi stesen LRT Johan Setia ialah SA26. Menjelang tahun 2031, stesen LRT Johan Setia akan terletak selepas stesen LRT Bandar Botanik selepas stesen berkenaan siap dibina. Lokasi stesen Stesen LRT Johan Setia terletak di dalam kawasan bidang kuasa Majlis Bandaraya Diraja Klang (MBDK). Stesen LRT ini menyediakan perkhidmatan LRT Laluan Shah Alam kepada penduduk di Kampung Johan Setia, Kota Bayuemas, Bandar Parklands, Bandar Bestari, Bandar Puteri Klang (khususnya Perumahan Jalan Gelang), Kampung Pendamar, Gravit 8 @ Klang South, dan D'Laman Greenville. Dalam pelan stesen yang dikeluarkan oleh Prasarana Malaysia, Stesen LRT Johan Setia terletak bersebelahan dengan Jalan Klang–Banting, sebahagian daripada jajaran Laluan Persekutuan Malaysia 5. Stesen LRT Johan Setia juga terletak berhampiran dengan Persimpangan Jalan Johan Setia–Jalan Pandamaran pada bahagian utara stesen, dan Persimpangan Persiaran Delima pada bahagian selatan stesen. Depoh Johan Setia bagi LRT Laluan Shah Alam pula terletak di bahagian timur stesen. Mercu tanda yang terletak berhampiran dengan stesen LRT ini termasuk kawasan komersial Jalan JED 3 dan Jalan JED 4, kawasan komersial Jalan Bayu Impian 4A/KS9, Masjid Al-Hidayah Kampung Johan Setia, Taman Rekreasi Awam Bandar Parklands, pusat beli-belah KSL Espalande Mall, dan bangunan residensi berservis di Gravit 8 @ Klang South seperti The Tresor, Nordica, Ashino, Adria, dan Andaman. Rujukan